《访江令德脩置酒泛舟》
宋代·苏过

微雨止复作，柴门蓬蒿积。城隅得幽径，违淖洷蹑屐。

吾邑有君子，官居似禅寂。惟闻弦歌声，不见愠喜色。

公庭绝笞箠，东阁乱书帙。萧然拂尘榻，容我不速客。

清风扫烦溽，浅沼弄寒碧。小饮起纵棹，荷翻珠的皪。

我本江湖人，久负云水役。钓竿未入手，越吟同庄舄。

君行赋杕杜，我分安蓬荜。他时剡溪船，永谢言游室。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。